KOMISSION ASETUS (ETY) N:o 1983/92,
annettu 16 päivänä heinäkuuta 1992,
Azorien ja Madeiran riisialan tuotteiden erityisen hankintajärjestelmän soveltamista koskevista yksityiskohtaisista säännöistä ja arvioidun hankintataseen vahvistamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Azorien ja Madeiran hyväksi 15 päivänä kesäkuuta 1992 annetun neuvoston asetuksen (ETY) N:o 1600/92(1) ja erityisesti sen 10 artiklan,
sekä katsoo, että
komission asetuksessa (ETY) N:o 1696/92(2) vahvistetaan Azorien ja Madeiran tiettyjen maataloustuotteiden erityisen hankintajärjestelmän soveltamista koskevat yhteiset yksityiskohtaiset säännöt,
komission asetuksessa (ETY) N:o 3719/88(3), sellaisena kuin se on viimeksi muutettuna asetuksella (ETY) N:o 92/91(4), vahvistetaan erityisesti tuontitodistusten soveltamista koskevat yksityiskohtaiset säännöt; komission asetuksessa (ETY) N:o 891/89(5), sellaisena kuin se on viimeksi muutettuna asetuksella (ETY) N:o 337/92(6), säädetään erityisistä riisialan täydentävistä tai poikkeusluonteisista yksityiskohtaisista säännöistä,
asetuksen (ETY) N:o 1600/92 2 artiklan säännösten soveltamiseksi olisi vahvistettava Azorien ja Madeiran riisin arvioitu hankintatase ja tarvittaessa tarkistettava vahvistettua kokonaismäärää tilikauden aikana kyseisten alueiden tarpeiden perusteella,
olisi säädettävä siitä, että kyseinen jäsenvaltio nimeää toimivaltaisen viranomaisen tuontitodistusten ja tukitodistusten myöntämistä varten sekä tukihakemuksen vastaanottamista ja tuen maksamista varten,
olisi säädettävä todistushakemusten jättämisen aikataulusta ja vahvistettava kyseisten hakemusten hyväksymisedellytykset erityisesti vakuuden antamisen osalta; lisäksi olisi vahvistettava tuontitodistusten ja tukitodistusten voimassaoloajat ottaen huomioon hankinnan ja moitteettoman hallinnon tarpeet ja säädettävä tukitodistusten pidemmästä voimassaoloajasta Azorien ja Madeiran erityistilanteen vuoksi,
olisi säädettävä, että yhteisöstä peräisin olevien riisialan tuotteiden toimittamiseksi myönnettyä tukea tarkistetaan kyseisen tuotteen tukitodistuksen hakukuukauden kynnyshinnan ja kyseisen todistuksen käyttökuukauden kynnyshinnan välisen eron perusteella uuden markkinointivuoden tuesta hyötyvien hankintasopimusten välttämiseksi erityisesti ennen korjuuta sekä riisialan kauppatapojen huomioon ottamiseksi,
hankintajärjestelmän moitteettoman hallinnon vuoksi olisi vahvistettava vakuuden vapauttamisen täydentävät edellytykset, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 1600/92 2 artiklan mukaisesti liitteessä vahvistetaan arvioidun hankintataseen määrät, jotka vapautetaan kolmansista maista peräisin olevalta tuonnilta kannettavista maksuista tai jotka saavat yhteisön tukea.
2 artikla
Jäsenvaltion on nimettävä toimivaltainen viranomainen:
a) asetuksen (ETY) N:o 1696/92 2 artiklan 1 kohdassa säädetyn tuontitodistuksen myöntämistä varten;
b) mainitun asetuksen 4 artiklan 1 kohdassa säädetyn tukitodistuksen myöntämistä varten
ja
c) kyseisten toimijoiden tuen maksamista sekä vakuuksien hallintoa varten.
3 artikla
Asetuksen (ETY) N:o 1696/92 säännöksiä sovelletaan.
4 artikla
1 Todistushakemukset esitetään toimivaltaiselle viranomaiselle kunkin kuukauden viiden ensimmäisen työpäivän kuluessa. Hakemus hyväksytään ainoastaan, jos:
a) se ei koske todistushakemuksen jättöhetkellä käytettävissä olevaa enimmäismäärää suurempaa määrää;
b) ennen todistushakemusten esittämiselle asetetun määräajan päättymistä on esitetty todiste siitä, että asianomainen hakija on antanut vakuuden. Vakuus on 25 ecua tonnilta.
2 Jos todistukset myönnetään haettuja määriä pienemmille määrille yhtenäisen vähennyskertoimen vahvistamisen vuoksi, toimija voi perua hakemuksensa kirjallisesti viiden työpäivän kuluessa alennuskertoimen vahvistamispäivästä.
5 artikla
1 Tuontitodistusten voimassaoloaika päättyy niiden myöntämiskuukautta seuraavan kuukauden viimeisenä päivänä.
2 Tukitodistusten voimassaoloaika päättyy niiden myöntämiskuukautta seuraavan toisen kuukauden viimeisenä päivänä.
6 artikla
Tuen määrää tarkistetaan kyseisen tuotteen tukitodistuksen hakukuukauden kynnyshinnan ja kyseiseen todistukseen tehtävän kunkin merkinnän tekokuukauden kynnyshinnan välisen eron perusteella.
7 artikla
Vakuus vapautetaan, jos:
a) toimivaltainen viranomainen ei ole hyväksynyt hakemusta;
b) toimija on perunut hakemuksensa 4 artiklan 2 kohdan säännösten mukaisesti;
c) esitetään todiste siitä, että todistusta on käytetty; vakuus vapautetaan todistukseen merkittyjen määrien osalta;
d) esitetään todiste siitä, että kyseisestä tuotteesta on tullut käyttökelvoton tai toimintaa ei ole voitu toteuttaa ylivoimaisen esteen vuoksi.
8 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1992.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä heinäkuuta 1992.